Dva góly dal, dva mu neuznali
Nevydarená premiéra na lavičke
Dočkali sme sa. Alebo: vitaj futbal, buď navždy s nami. Takto emotívne oslavujeme návrat koženej lopty na dedinské trávniky. Veríme, že takáto nútená pauza tu bola prvýkrát a naposledy. Začíname "zostra" a to zápasom Rožkovian s Gregorovcami, v ktorom išlo o dohrávku 10. kola 6. ligy ObFZ Prešov.
Domáci vyhrali 3:0, dva góly strelil Samuel Veľký (v 16. a 71. min), v závere stanovil konečný rezultát Kristián Varholák (85. min). Víťazný celok si po víkende poistil pozíciu lídra, hosťom patrí 13. miesto.
Pre 22-ročného S. Veľkého to bol podľa údajov dostupných na portáli sportnet.sme.sk jubilejný osemdesiaty presný zásah v kariére, samozrejme, ide o súhrn mládežníckych aj seniorských. Zároveň platí, že sieť súpera rozvlnil v tejto sezóne po prvýkrát. "Tréner aj spoluhráči ma pred stretnutím hecovali – a urobili dobre. Pomohlo mi to. Súpera sme nepodcenili, vedeli sme, že sa výrazne posilnil. Našťastie sme očakávaný súboj zvládli, ukázali sme v čom je naša sila a že máme na postup do vyššej súťaže," dal sa počuť jediný útočník na súpiske Rožkovian, ktorému rozhodcovia, okrem dvoch platných gólov, ďalšie dva neuznali… "Čo k tomu dodať? Niečo také sa mi doteraz nestalo a zrejme sa to už ani nikdy nezopakuje," prognózuje 22-ročný futbalista.
Ako už bolo naznačené, Gregorovce pricestovali k súperovi s novými hráčmi, tiež s novým kormidelníkom. Bol ním Peter Zusko, dnes už exkormidelník Chminian. Ten si zo spomínaného klubu do sebou "doniesol" Romana Tobiaša, Šimona Marhevku, Dávida Adamča, Patrika Adamča a Adama Antola. P. Zusko hovoril o tom, že inkasovaný gól po štvrťhodine nakopol jeho zverencov, zvýšili po ňom aktivitu a takýto obraz hry trval až do konca. Domáci však podľa neho veľmi disciplinovane bránili a víťazstvo si zaslúžili predovšetkým za výraznú efektivitu pri zakončení. "Napriek zlyhaniu v koncovke chlapcov pochválim za nasadenie a bojovnosť," poznamenal kauč, ktorému sa premiéra v novom pôsobisku nevydarila, no šanca na reparát sa dostaví onedlho.
V 11. kole hrajú Rožkovany v Dubovici, Gregorovce privítajú doma Uzovský Šalgov.
Ján MIROĽA
Foto: Viktor Zamborský